SKRIFTLIG FORESPØRGSEL E-2564/01

af Rodi Kratsa-Tsagaropoulou (PPE-DE) til Kommissionen

(21. september 2001)

Om: Europæisk politiindsatsstyrke

Efter begivenhederne under topmødet i Genua foreslog den tyske indenrigsminister, Otto Schily, og den italienske indenrigsminister, Claudio Scajola, at der blev oprettet en europæisk politiindsatsstyrke (i lighed med det europæiske grænsepoliti) samt oprettet en database med lister over demonstranter, som udøver vold. Den tyske forbundskansler, Schröder, har for nylig givet sin støtte til samme idé om oprettelsen af en operationel politistyrke med udøvende beføjelser inden for rammerne af Europol. De konkrete forslag har skabt forvirring og har fremkaldt negative reaktioner i alle medlemsstater.

Den 8. juni 2001 blev der i forbindelse med Europols møde i Haag gennem kommissær Vitorinos mund givet udtryk for den opfattelse, at Kommissionen og medlemsstaterne skulle begynde mere konkret at overveje, hvilken rolle, men også hvilken forbindelse der skal være mellem Europol og Eurojust, eftersom Europol ikke har udøvende myndighed og heller ikke er underlagt nogen domstolskontrol.

Agter Rådet at integrere et sådant perspektiv i Fællesskabets samlede politik til bekæmpelse af terrorisme og kriminalitet ved at træffe konkrete initiativer til oprettelse af en særlig europæisk indsatsstyrke? Eller mener Kommissionen tværtimod, at de foranstaltninger, som den agter at træffe med henblik på en yderligere udvikling af et direkte operationelt samarbejde mellem politimyndighederne i medlemsstaterne eller en styrkelse af Europols beføjelser er tilstrækkelige til at bekæmpe den tiltagende kriminalitet og vold?

Hvorledes mener Kommissionen, at man kan styrke politiets interventioner på europæisk plan, uden at borgernes personlige rettigheder krænkes?

Svar afgivet på Kommissionen s vegne af Antonio Vitorino

(3. december 2001)

Med hensyn til spørgsmålet om oprettelse af en europæisk politiindsatsstyrke henvises det ærede medlem til Kommissionens svar på skriftlig forespørgsel E-2476/01 fra Karamanou(1).

Hvad angår bekæmpelse af terrorisme afholdt Rådet et særligt møde (retlige og indre anliggender: JAI) den 20. september efter angrebene på USA den 11. september. Der var enighed om en omfattende liste over konkrete foranstaltninger til at udvide samarbejdet og øge bekæmpelsen af terrorisme, bl.a. oprettelse af en særlig enhed inden for Europol til bekæmpelse af terrorisme. Europol har imidlertid ikke beføjelser til at foretage undersøgelser. Europol kan bidrage til bekæmpelse af terrorisme ved at fremme informationsudvekslingen mellem medlemsstaterne og ved hjælp af sin kapacitet på analyseområdet.

På baggrund af konklusionerne fra JAI-Rådets møder den 20., 27. og 28. september 2001 samt fra det ekstraordinære EU-Råds møde den 21. september 2001, det fælles ØKOFIN-JAI Råd og det ekstraordinære JAI-Råd den 16. oktober 2001 samt fra det uformelle stats- og regeringschefsmøde den 19. oktober 2001 i Gent ser Kommissionen optimistisk på mulighederne for at bekæmpe de forskellige former for alvorlige forbrydelser, vi har været konfronteret med i den seneste tid. Kommissionen har ikke nogen grund til at tro, at borgernes personlige rettigheder vil blive berørt.

(1) EFT C 93 E af 18.4.2002, s. 137.